ཡང་བཤད་པའི་རྒྱུད་དུ།སྐད་ཅིག་ལ་སོགས་ཐང་ཅིག་ཡུད་ཙམ་སྟེ།།ཉིན་ཞག་ཟླ་བ་དུས་དང་ལོར་འགྱུར་ཏེ།།ཉི་མ་བརྒྱད་གསུམ་དབྱར་དགུན་དབུས་སུའང་ལྡོག།གསུམ་ནི་ལྷོ་དང་བྱང་དུ་འགྲོ་ཞེས་བྱ།།ཞེས་པ་སོགས་ནད་སྔོན་འགོག་བྱེད་པ་དུས་སུ་སྤྱོད་པའི་སྤྱོད་ལམ་གྱི་སྐབས་འདིར་ནི་ཕྱི་རྒྱུད་རྩ་མདོའི་སྐབས་འབྱུང་རྩིས་ལྟར་དུས་བཞི་ལ་རབ་འབྲིང་ཐ་མའི་རྣམ་བཞག་མཛད་པ་དང་མི་འདྲ་བར།དགུན་སྟོད་དགུན་སྨད་དཔྱིད་དང་སོ་ག་དང་།།དབྱར་སྟོན་དགུན་ཟླ་ར་སོགས་གཉིས་རིམ་བཞིན།།ཞེས་འདུལ་མངོན་ལྟར་དུས་དྲུག་གི་རྣམ་བཞག་མཛད་པ་དང་།ལོ་འགོ་ཡང་མཆུ་ཟླ་བ་ནས་མི་འཛིན་པ་དང་།དེ་ནས་དགུན་ཟླ་ཐ་ཆུང་ལ་སོགས་པ།།ཉི་མ་བྱང་དུ་འགྲོ་བའི་དུས་ཀྱི་ཚེ།།ཞེས་སོགས་མར་ངོ་སྔོན་འགྲོ་མཛད་པ་སོགས་སྤྱིར་རྒྱུད་གོང་འོག་ཅུང་ཟད་མི་འདྲ་བའི་སྣང་ཚུལ་ཡོད་པ་དེ་དག་གི་རྣམ་བཞག་ཞིབ་ཕྲ་ཤེས་པ་དང་།།བྱེ་བྲག་ལྡོག་གཉིས་མཉམ་གཉིས་འབྲུག་སྒྲ་སྒྲོགས་ཆད་སོགས་ཟླ་བ་སོ་སོའི་དུས་གཟེར་གྱི་ཞིབ་ཆ་རྣམས་སྐར་རྩིས་ཀྱི་རིག་པ་ལ་བརྟེན་ནས་ཤེས་དགོས་པ་ཤ་སྟག་ཡིན།གཞན་ཡང་སྨན་སྦྱོར་བ།སྨན་གཏོང་བ།དཔྱད་བྱེད་པའི་དུས་སོགས་སུ་ཉེ་བར་མཁོ་བ།སྨན་སྦྱོར་བ་ལ་ཉི་སྐར་ནས།།སྨན་པ་སྨན་ཐུར་སྨན་ཕོར་བཅས།།ནད་པ་རྣམས་ལ་བདུན་བདུན་ཏེ།།ཟླ་བའི་སྐར་མ་གང་གནས་བརྟག།ཅེས་དང་།མཚོ་དྲག་སྐྱོན་དང་དེ་ཉིད་ཕྱི།།ཀླུ་ཚེས་ལག་མིག་བུག་ཟུང་སྔ།།ཞེས་པ་སོགས་གསོ་རིག་གཞུང་གི་སྐབས་དོན་མང་པོ་ཞིག་རྩིས་ཀྱི་རིག་པ་ལ་བརྟེན་དགོས་པ་ཡིན་སྟབས།སྨན་པ་རྣམས་ཀྱིས་སྨན་སློབ་པའི་ཚེའང་རྩིས་ཀྱི་རིག་པ་འདི་ལ་མ་བརྟེན་ཐབས་མེད་པ་ལྟ་བུ་ཞིག་ཡིན།གཞན་ཡང་སྡེབ་སྦྱོར་ལྟ་བུ་ལ་མཚོན་ནའང་།ངོ་མཚར་རྟོགས་བྱེད་ཀྱི་ཆོ་གའི་ནང་གི།ཡང་བའི་ཡི་གེ་ཇི་སྙེད་བསྡོམས་དང་།ཞེས་པ་ལྟ་བུ་ཡང་རྩིས་ཀྱི་རིག་པའི་ཆོ་ག་དང་ཁ་བྲལ་ཐབས་མེད་པ་ཞིག་ཡིན་པས་མཚོན།བཅུ་ཕྲག་རིག་པའི་གནས་རྣམས་ནི་ཕན་ཚུན་གཅིག་ལ་གཅིག་བརྟེན་དང་།གཅིག་ཕན་གཅིག་གྲོགས་ཀྱི་ཚུལ་དུ་འབྲེལ་བ་ཞིག་ཡིན་ལ་ལྷག་པར་དུ་སྨན་རྩིས་གཉིས་ནི་ཁ་བྲལ་ཐབས་མེད་པའི་འབྲེལ་བ་ཞིག་གྲུབ་ཡོད་སྟབས་དུས་ནམ་ཡང་མཉམ་སློབ་མཉམ་སྤྱོད་བྱེད་དགོས་ཀྱི་ཡོད་པ་རེད།